Salată cu un melc viu într-un restaurant din România. Răspunsul neașteptat primit de client
- Antonia Hendrik
- 28 mai 2024, 22:00
Salată cu un melc viu într-un restaurant din România. Nu este o glumă, un client a avut parte de această experiență, iar răspunsul primit a fost pe măsura experienței.
Inspectorii de la Protecţia Consumatorilor vor controla o terasă din judeţul Sibiu, unde un client a găsit un melc viu în salată, a declarat marţi, Amalia Cindrea, comisarul şef al Comisariatului Judeţean pentru Protecţia Consumatorilor Sibiu.
Salată cu un melc viu într-un restaurant din România
Este incredibil ce a putut să se întâmple într-un restaurant din România, mai precis în Sadu, județul Sibiu. Un client s-a trezit cu un melc mișiunând în salata lui. Semn că nu a fost spălată bine, altă explicație nu ar putea fi.
După acest incident neplăcut, sesizat de client, restaurantul i-a scris celui care a găsit melcul viu în salata sa. Aceștia spun că incidentul este regretabil, dar asta e „dovada vie” a faptului că produsele folosite în meniu sunt ecologice.
„Dragă client, vă mulțumim pentru recenzie și pentru că ne-ați semnalat problema. Ne pare rău pentru experiența neplăcută cu salata noastră. Vă asigurăm că salata noastră provine din solariile proprii, unde nu folosim pesticide, ceea ce garantează că este bio.”, se arată în răspunsul restaurantului.
Salată cu un melc viu într-un restaurant din România. Sursa foto: Pixabay
Cum motivează restaurantul
După ce clientul a scris o recenzie cu comentariul „locaţia foarte frumoasă... păcat de melcii găsiţi în salată...”, restaurantul cu pricina a recunoscut public incidentul şi a spus că angajatul responsabil cu spălarea salatei a fost sancţionat.
„Melcul găsit în salată este o dovadă vie a naturii noastre ecologice. Pentru a controla limacșii, folosim rațe indiene, dar din păcate, unul a scăpat neobservat. Colegul responsabil de spălarea salatei a primit un avertisment serios. Vă asigurăm că am luat măsuri pentru a preveni astfel de incidente în viitor.
Mulțumim pentru înțelegere și sperăm că banii returnați si oferirea altei porții din partea casei (pe care ați refuzat-o) să vă facă să reveniți pentru a vă bucura de produsele noastre proaspete și naturale. Cu respect, Echipa Esplanada”, au răspuns reprezentanţii localului, pe social media.